የሁለቱ ፈረሶች ግልቢያ አጓጊ መጨረሻ﻿
ተወዳጁ የእንግሊዝ ፕሪምየር ሊግ የዘንድሮው ውድድር ዓመት ሊጠናቀቅ የአንድ ወር ጊዜ ብቻ ቀርቶታል። ነገር ግን እስካሁን ከደረጃ ሰንጠረዡ አናት የሚቀመጡት ክለቦች የሚያስመዘግቡት ነጥብ ማን አሸናፊ ይሆናል የሚለውን ተገማች እንዳይሆን አድርጎታል። በተለይ ለ29 ዓመታት ዋንጫውን ለማንሳት ደጅ የጠኑት ቀያዮቹ ሊቨርፑሎች እንዲሁም ውሃ ሰማያዊዎቹ ማንቸስተር ሲቲዎች የዓምና ገድላቸውን ለማስጠበቅ የሚያደርጉት የሁለት ፈረሶች ግልቢያ መጨረሻውን ተናፋቂ አድርጎታል፡፡ ሁለቱ ክለቦች እስካሁን በጥቂት ነጥቦች ብቻ ተበላልጠው በመፈራረቅ የመሪነት ስፍራውን ሲይዙ ቆይተዋል። ከሌሎቹ ክለቦች ጋር ያላቸው ከፍተኛ ልዩነትም ለዋንጫው ተፎካካሪነት ሌላ ተቀናቃኝ እንዳይኖርባቸው በማድረግ ፍልሚያውን የሁለት ፈረሶች ብቻ አድርጎታል፡፡ ባለፈው ሳምንት መሪነቱን በጥቂት ነጥቦች ብልጫ ይዞ የቆየው ማንቺስተር ሲቲ፤ አርብ ዕለት ሊቨርፑል ከሳውዝሃምፕተን ጋር ባደረገው ጨዋታ የበላይነቱን ለቀያዮቹ አስረክቧል። እስካሁን 32ጨዋታዎችን ያደረገው ማንቺስተር ሲቲ ከዚህ በኃላ ስድስት ጨዋታዎች ብቻ ይቀሩታል። ክሪስታል ፓላስ፣ ቶትንሃም፣ ማንቺስተር ዩናይትድ፣ በርንሌ፣ ሌስተር ሲቲ እንዲሁም ብሪንግተን ደግሞ የሚያስተናግዳቸው ክለቦች ናቸው። ባሳለፍነው ሳምንት አጋማሽ ወደ መሪነቱ የተመለሱት ማንቺስተር ሲቲዎች፤ ከቀናት በኋላ በሁለት ነጥብ ተበልጠው በድጋሚ ሁለተኛውን ደረጃ ይዘዋል። ይህም ወደ ዋንጫው ከሚያደርጉት ግስጋሴ ባሻገር ስለ ሻምፒዮንነታቸው ማረጋገጥ የሚያስችላቸው አይደለም። ለታላቁ አሸናፊነት ለመድረስ በቀጣይ ከሚገጥሟቸው ክለቦች ጋር ፈታኝ ፍልሚያ የሚጠበቅባቸው ሲሆን፤ ከቶትንሃም እና ከማንቺስተር ዩናይትድ ጋር የሚኖራቸው ፉክክር ደግሞ ፈታኝ እንደሚሆንባቸው ይጠበቃል። በተለይ በወሩ አጋማሽ ከሜዳቸው ውጪ ከማንቺስተር ዩናይትድ ጋር የሚያደርጉት ደርቢ የወሩ ታላቅ ጨዋታ እንደሚሆን ነው የሚጠበቀው። በቀጣይም ጎል አምራቻቸው ሰርጂዮ አጉዌሮ እና ራሂም ስተርሊንግ ግቦችም ክለቡ ወደፊት የመጓዝ እድል እንደሚኖረውም ይጠበቃል። የውሃ ሰማያዊዎቹ ፊት አውራሪ ፔፕ ጋርዲዮላም ዋንጫውን ለማንሳት ከተፈለገ በቀሪዎቹ ስድስት ጨዋታዎች ነጥብ መጣል እንደማይታሰብ እንዲሁም በርካታ ግቦችን ማስቆጠር እንደሚጠበቅባቸው ነው አስተያየታቸውን የሰጡት። ቀያዩቹ በበኩላቸው አምስት ቀሪ ጨዋታዎችን የሚያደርጉ ሲሆን፤ ቼልሲ፣ ካርዲፍ፣ ሃደርስፊልድ፣ ኒውካስትል እና ዎልቭስ ተጋጣሚዎቻቸው ናቸው። የየርገን ክሎፕ ቡድን ከተፎካካሪው ጋር ሲነጻጸር የከበደ ፈተና እንደማይገጥመው ይጠበቃል። በአንፊልድ ከቼልሲ ጋር የሚያደርጉት ጨዋታ ከሌሎቹ ይልቅ የተሻለ ፉክክር እንደሚኖራቸውም ነው የሚጠበቀው። 126 ዓመታት ዕድሜ ያለው አንጋፋው የሊቨርፑል ከተማ ክለብ፤ አንድ ሱፐር ካፕ፣ ሶስት የአውሮፓ ሊግና ሱፐር ሊግ፣ አምስት የሻምፒዮንስ ሊግ፣ ሰባት ኤፍ ኤ ካፕ፣ ስምንት የሊግ ካፕ እንዲሁም 15 ኮሚኒቲ ሺልድ ዋንጫዎችን ወስዷል። የፕሪሚየር ሊጉንም ዋንጫ ቢሆን ከማንቸስተር ዩናይትድ ቀጥሎ አስራ ስምንት ጊዜ በማንሳት ታላቅ ስም አለው፡፡ ሆኖም ይህን ዋንጫ ካነሳ ሃያ ዘጠኝ ዓመታትን ለማስቆጠር ተገዷል፡፡ ለዓመታትም አሰራ ዘጠነኛውን ዋንጫው ለማንሳት ያለውን ህልም ለማሳካት ወሳኙ ወቅትም ይህ እንደሆነ የብዙዎች እምነት ሆናል፡፡ አሰልጣኝ ክሎፕ «አሁን
እንደ ክለብ በጥሩ ሁኔታ ላይ እንገኛለን፤ የጋራችን የሆነውን ህልም ለማሳካት ጥረት እናደርጋለን። ለሁሉም ክለቦች ከባድ ተጋጣሚ መሆን እንፈልጋለን፤ ለዚህ ደግሞ ያለንን ነገር ሁሉ እናወጣለን» በማለት ለአሸናፊነት የሚያደርጉትን ጥረት አስረግጠዋል። በቀያዮቹ በኩል ወሳኝ ተጫዋቻቸው ሞሃመድ ሳላህ በአርቡ ጨዋታ ከግብ ድርቅ መላቀቁ ተስፋ እንዲጣልበት አድርጓል። በተጨማሪም ሮቤርቶ ፈርሚኒዮ እና ሳዲዮ ማኔ እንቅስቃሴ ክለቡን ለዋንጫ ያበቃ ይሆን የሚለው ተጠባቂ ነው። የተለያዩ የእግር ኳስ ተንታኞችም ጭምር እስካሁን የትኛው ክለብ ዋንጫውን ያነሳል ከሚለው ቅድመ ግምት መድረስ አልቻሉም። ምክንያቱ ደግሞ ሁለቱ ተቀናቃኝ ክለቦች በየጨዋታው የሚያሳዩት አቋም እንዲሁም በደረጃ ሰንጠረዡ ያላቸው ቦታ ነው። የቦርሲያ ዶርትመንዱ ማሪዮ ጎትዜ «ሁለቱን ማነጻጸር ከባድ ነው፤ ምክንያቱም የየራሳቸው የሆነ ፍልስፍና አላቸው። እውነታው ግን ሁለቱም እጅግ ስኬታማ ናቸው። እነዚህን ከመሳሰሉ አሰልጣኞች ጋር በመስራቴም ደስተኛ ነኝ። አሁን ደግሞ የሁለቱንም ጨዋታ እየተከታተልኩ ነው፤ የፕሪምየር ሊግ ዋንጫውን ለማንሳት የሚደረገው ፍልሚያም አጓጊ ነው» ብሏል።አዲስ ዘመን መጋቢት 30 /2011